Komisijos sprendimas
2000 m. birželio 26 d.
iš dalies keičiantis Sprendimą 1999/659/EB, nustatantį Europos žemės ūkio orientavimo ir garantijų fondo asignavimų kaimo plėtros priemonėms 2000-2006 metams valstybėms narėms skiriamas orientacines lėšas
(pranešta dokumentu Nr. C(2000) 1648)
(2000/426/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1257/1999 dėl Europos žemės ūkio orientavimo ir garantijų fondo (EŽŪOGF) paramos kaimo plėtrai [1], ypač į jo 46 straipsnio 2 dalį,
kadangi:
(1) Komisija Sprendimu 1999/659 [2] 2000-2006 metams valstybėms narėms nustatė pradines lėšas kaimo plėtroms priemonėms, iš dalies finansuojamoms EŽŪOGF Garantijų skyriaus.
(2) Dėl aiškumo ir skaidrumo reikėtų nurodyti išlaidas, padengiamas iš valstybėms narėms tuo sprendimu skiriamų lėšų.
(3) EŽŪOGF Garantijų skyriaus mokėjimai už lydinčiąsias priemones remiantis 2000 m. sausio 1 d. panaikintais Tarybos reglamentais (EEB) Nr. 2078/92, (EEB) Nr. 2079/92 ir (EEB) Nr. 2080/92 [3] ir toliau daromos už 2000 ir vėlesnius biudžetinius metus. Lėšos, skirtos valstybėms narėms 2000-2006 m. laikotarpiui, taip pat dengia šias išlaidas.
(4) 1996 m. vasario 16 d. Komisijos reglamento (EB) Nr. 296/96 dėl valstybių narių siunčiamų duomenų ir kas mėnesį registruojamų išlaidų, finansuojamų Europos žemės ūkio orientavimo ir garantijų fondo (EŽŪOGF) Garantijų skyriaus [4] su paskutiniais pakeitimais, padarytais Reglamentu (EB) Nr. 2761/1999 [5], 7 straipsnyje teigiama, kad už n metus atsižvelgiama į valstybių narių išlaidas, padarytas nuo n-1 metų spalio 16 d. iki n metų spalio 15 d. Todėl EŽŪOGF Garantijų skyriaus išlaidos priemonėms, numatytoms Reglamentuose (EEB) Nr. 2078/92, (EEB) Nr. 2079/92 ir (EEB) Nr. 2080/92, patirtos nuo 1999 m. spalio 16 d., priskiriamos 2000 biudžetiniams metams ir į jas turi būti atsižvelgta skiriant lėšas 2000-2006 metams. Be to, 2006 metais nuo spalio 16 iki gruodžio 31 d. mokėjimo agentūrų padaryti mokėjimai turi būti priskaičiuoti 2007 biudžetiniams metams.
(5) Aiškėja ir tai, kad sprendimo priede pateikta lentelė, kurioje yra nustatytos pradinės valstybėms narėms skiriamos lėšos, neleidžia tiksliai apskaičiuoti biudžeto metinių aukščiausių ribų. Todėl šią lentelę reikėtų pakeisti išsamesne ir joje nurodyti sumas, kurių per metus negali viršyti nė viena valstybė narė,
PRIĖMĖ ŠĮ SPRENDIMĄ:
1 straipsnis
Sprendimas 1999/659/EB keičiamas taip:
1) 1 straipsnis papildomas šiomis dalimis:
"Šio straipsnio pirmoje dalyje nurodytomis lėšomis dar dengiamos:
a) išlaidos, kurias EŽŪOGF Garantijų skyrius patyrė nuo 2000 biudžetinių metų finansuodamas lydinčiąsias priemones - pagal Tarybos reglamentus (EEB) Nr. 2078/92, (EEB) Nr. 2079/92 ir (EEB) Nr. 2080/92 ir, remiantis Komisijos reglamento (EB) Nr. 296/96 7 straipsnyje nustatytomis taisyklėmis - mokėjimo agentūrų mokėjimams nuo 1999 m. spalio 16 d.;
b) kitos kaimo plėtros priemonės, patvirtintos iki 2000 m. sausio 1 d. ir įtrauktos į naują programavimą - remiantis Komisijos reglamento (EB) Nr. 2603/1999 [6] 4 straipsnio 2 ir 3 dalių nuostatomis.
2006 m. spalio 16 d.-gruodžio 31 d. laikotarpiu didžiausia EŽŪOGF kompensuotina valstybių narių mokėjimo agentūrų apmokėtų išlaidų suma neturi viršyti tų valstybių narių visų išlaidų, padarytų. nuo 1999 m. spalio 16 d. iki gruodžio 31 d."
2) Priedo lentelė keičiama šio priedo lentele.
2 straipsnis
Šis sprendimas skirtas valstybėms narėms.
Priimta Briuselyje, 2000 m. birželio 26 d.